PREDKLADACIA   SPRÁVA

Návrh zákona vychádza z legislatívneho zámeru, ktorý bol schválený vládou SR v roku 1998 a predkladá sa na základe programového vyhlásenia vlády SR a plánu legislatívnych úloh vlády SR na rok 2004. 

Návrh zákona o lesoch bol z dôvodov spoločensko-politických a ekonomických zmien od roku 1990 viackrát pripravený, avšak pre niektoré rozpory sa nakoniec vždy  presadila len čiastočná novelizácia pôvodných zákonov platných od roku 1977. Týmto postupom sa však právna úprava lesného hospodárstva stávala neprehľadnou a kontraverznou.

Predkladaný návrh vychádza z vyššie uvedených zmenených podmienok. Z dôvodu nárastu požiadaviek na mimoprodukčné funkcie lesov vytvára predpoklady na zosúladenie záujmov spoločnosti a vlastníkov lesov. Upravuje postupy odborného a diferencovaného hospodárenia v lesoch, jeho finančného zabezpečenia, odstraňuje súčasnú legislatívnu roztrieštenosť lesníckej problematiky. 

Návrh zákona je zosúladený s vecne príslušnou legislatívou Európskej únie. Z hľadiska pozornosti, ktorú zákon venuje požiadavkám na zachovanie biologickej diverzity, produkčnej a obnovnej schopnosti a funkčnej účinnosti lesov, je v úplnej zhode s celosvetovo presadzovanou koncepciou trvalo udržateľného hospodárenia v lesoch, ako aj s medzinárodnými zmluvami a dohovormi, ktorými je Slovenská republika viazaná. Navrhované ustanovenia sú v súlade s Ústavou SR a ostatnými zákonmi.

Navrhované znenie zákona predpokladá aj riešenie povinností vyplývajúcich z Ústavy SR, uhrádzať majetkovú ujmu z obmedzenia vlastníckeho práva (zvyšujúce sa nároky na zabezpečovanie mimoprodukčných funkcií) a účasti štátu na zveľaďovaní lesného hospodárstva, ktorá je potrebná z hľadiska zabezpečovania nenahraditeľných funkčných účinkov v celospoločenskom záujme. Z uvedených dôvodov návrh zákona ustanovuje možnosť poskytnutia podpory z verejných zdrojov. 

Návrh zákona splnomocňuje Ministerstvo pôdohospodárstva SR na vydanie vykonávacích predpisov, ktoré nahradia súčasne platné vykonávacie predpisy. Tieto by sa totiž vzhľadom na to, že sa zákony v tejto oblasti navrhujú zrušiť stali obsolentnými.

Návrh zákona nemá nepriaznivý vplyv na verejné financie a nebude mať negatívny dopad na zamestnanosť ani na životné prostredie.

Návrh zákona bol predmetom medzirezortného pripomienkového konania a následne v zmysle legislatívnych pravidiel vlády SR aj predmetom rozporových konaní na expertnej aj ministerskej úrovni, pričom rozpory zostali len s piatimi subjektami. Ich zhrnutie vrátene zdôvodnení je uvedené vo vyhodnotení pripomienkového konania. Z uvedených dôvodov sa návrh zákona predkladá s rozpormi.

Návrh zákona o lesoch bol 21. decembra 2004 prerokovaný v Legislatívnej rade vlády Slovenskej republiky, ktorá s ním vyslovila súhlas a odporučila ho po zapracovaní pripomienok predložiť v novom znení na rokovanie vlády Slovenskej republiky. Taktiež bol 13. januára 2005 prerokovaný v Rade vlády Slovenskej republiky pre verejnú správu, ktorá vyslovila súhlas s jeho prerokovaním vo vláde Slovenskej republiky.